**Δικηγορικός Σύλλογος Αθηνών**

**Πρόσκληση Εκδήλωσης Ενδιαφέροντος**

**Διαδικτυακό Μάθημα HELP του Συμβουλίου της Ευρώπης: «Διαδικαστικές Εγγυήσεις σε Ποινικές Διαδικασίες και Δικαιώματα των Θυμάτων»**

Το Ευρωπαϊκό Πρόγραμμα του Συμβουλίου της Ευρώπης για την Εκπαίδευση των Επαγγελματιών του Δικαίου στα Ανθρώπινα Δικαιώματα (Πρόγραμμα HELP) και ο Δικηγορικός Σύλλογος Αθηνών διοργανώνουν το πρόγραμμα διαδικτυακής εκπαίδευσης (e-learning):

«Διαδικαστικές Εγγυήσεις σε Ποινικές Διαδικασίες και Δικαιώματα των Θυμάτων»

Το παρόν διαδικτυακό μάθημα θα υλοποιηθεί υπό την επίβλεψη του τ. Προέδρου του Ευρωπαϊκού Δικαστηρίου Δικαιωμάτων του Ανθρώπου, Καθηγητή Λίνου-Αλέξανδρου Σισιλιάνου. Το μάθημα αναλύει τους διεθνείς και ευρωπαϊκούς κανόνες της δίκαιης δίκης σε ποινικές διαδικασίες, με έμφαση στην Ευρωπαϊκή Σύμβαση Δικαιωμάτων του Ανθρώπου και την πλούσια νομολογία του Ευρωπαϊκού Δικαστηρίου Δικαιωμάτων του Ανθρώπου. Πραγματεύεται επίσης το ζήτημα της προστασίας των θυμάτων στις ποινικές διαδικασίες και των συναφών δικαιωμάτων τους.

Το μάθημα προσφέρεται δωρεάν, στα ελληνικά, και ο μέγιστος αριθμός συμμετεχόντων είναι 40. Η εναρκτήρια εκδήλωση θα πραγματοποιηθεί διαδικτυακά στις **28 Ιουνίου 2021** (στις 2.30 μ.μ.) και το πρόγραμμα αναμένεται να ολοκληρωθεί στις αρχές Οκτωβρίου 2021. Οι συμμετέχοντες θα πρέπει να αφιερώνουν 2-3 ώρες εβδομαδιαίως καθ’ όλη τη διάρκεια της εκπαίδευσης, σε χρόνο που επιλέγουν οι ίδιοι (ασύγχρονη μελέτη), προκειμένου να μελετούν διαδικτυακά το διαδραστικό εκπαιδευτικό υλικό, υπό τις οδηγίες των εκπαιδευτών. Η ενεργή συμμετοχή και η επιτυχής ολοκλήρωση των ελέγχων γνώσεων οδηγούν στη χορήγηση πιστοποιητικού ολοκλήρωσης του προγράμματος υπό την αιγίδα του Συμβουλίου της Ευρώπης.

Εφόσον ο αριθμός των ενδιαφερομένων υπερβαίνει τους 40, η επιλογή θα πραγματοποιηθεί με κλήρωση.

**Υπεύθυνος προγράμματος: Θωμάς Καμενόπουλος, τ. Αντιπρόεδρος ΔΣΑ.**

**Δήλωση ενδιαφέροντος στο: info@dsa.gr, έως και την Τετάρτη 23/6/2021.**